**Atver Latvijas Universitātes durvis attālināti!**

**Latvijas Universitātes (LU) fakultātes plāno atvērt savas durvis attālināti un iepazīstināt visus studēt gribētājus ar fakultāšu studiju vidi, mācībspēkiem un studentiem jau pavisam drīz. Visas 13 LU fakultātes ir izplānojušas, kādā veidā skolēni un citi interesenti varēs iepazīt attiecīgo fakultāti, “izstaigāt” līdzi mācībspēkiem un studentiem, kā arī uzdot interesējošus jautājumus.**

**Medicīnas fakultāte** (MF) 30. un 31. martā publicēs informējošus un aizraujošus *Story* savos [Instagram](https://www.instagram.com/medicinas.fakultate/) un [FB kontos](https://www.facebook.com/ULFacultyOfMedicine/), kur arī studēt gribētāji varēs uzdot sev interesējošus jautājumus. Jautājumus var arī iesūtīt jau iepriekš, rakstot uz e-pastu: lumedi@lu.lv .

**Vēstures un filozofijas fakultāte** (VFF) plāno savā [FB kontā](https://www.facebook.com/VFF.LU/) izveidot attālināto Atvērto durvju dienu pasākumu 30. un 31. martā, kurā interesenti varēs iepazīties ar VFF un uzdot sev aktuālus jautājumus.

**Juridiskā fakultāte** (JF) 30. martā plāno publicēt informatīvu un vispusīgu prezentāciju par JF studiju programmām, studiju norisi un fakultātes priekšrocībām. Noteikti aicinām sekot līdzi fakultātes informācijai un uzdot jautājumus [JF FB lapā](https://www.facebook.com/LUJuridiskaFakultate/).

**Humanitāro zinātņu fakultāte** (HZF) piedāvā vispirms iepazīt visas fakultātes studiju programmas un tad uzdot jautājumus [fakultātes Facebook (FB) kontā](https://www.facebook.com/LUHZF/) vai rakstot uz e-pastu: hzf@lu.lv. Fakultāti vairāk var iepazīt, apskatot [HZF mājaslapu](https://www.hzf.lu.lv/par-mums/lu-mediji/zinas/zina/t/58513/).

**Biznesa, vadības un ekonomikas fakultāte** (BVEF) aicina interesējošos jautājumus uzdot attālināti, pirms tam iepazīstoties ar fakultātes septiņām bakalaura studiju programmām un astoņām maģistra studiju programmām, ko var atrast [fakultātes mājaslapā](https://www.bvef.lu.lv/par-mums/zinas/zina/t/58481/). Jautājumus aicina uzdot fakultātes sociālajos tīklos: [FB lapā](https://www.facebook.com/lubvef/), [Instagram kontā](https://www.instagram.com/lubvef/), kā arī rakstot e-pastu: bvefinfo@lu.lv.

**Teoloģijas fakultāte** (TF) aicina līdz 6. aprīlim attālināti iepazīt studiju iespējas fakultātē un interesējošos jautājumus vaicāt [fakultātes FB lapā](https://www.facebook.com/LUTeologijasfakultate/) vai rakstot e-pastu: ilze.stikane.tf@lu.lv. Pēc 6. aprīļa jautājumi tiks apkopoti, un uz tiem video formā atbildes sniegs gan fakultātes dekāne, gan zinošie mācībspēki, gan studenti.

**Sociālo zinātņu fakultāte** (SZF) aprīļa sākumā nāks klajā ar informatīvu un aizraujošu video, kurā būs apkopotas katras programmas nozīmīgākā informācija, ko stāstīs paši programmu vadītāji. Ja video nebūs sniedzis atbildes uz visiem jautājumiem, tad tos droši varēs uzdot [fakultātes FB lapā](https://www.facebook.com/LUSZF/).

**Fizikas, matemātikas un optometrijas fakultāte** (FMOF) 31. martā plāno interesentus informēt īpaši ar dažādu video publicēšanu fakultātes FB lapā, kā arī atbilžu sniegšanu dažādos komunikācijas kanālos. Aicinām cītīgi sekot līdzi [fakultātes aktualitātēm FB](https://www.facebook.com/LUfmof/) un [FMOF mājaslapā](https://www.fmof.lu.lv/).

**Datorikas fakultāte** (DF) aicina studēt gribētājus noskatīties [pērnā gada Atvērto durvju dienas pasākuma video](https://www.youtube.com/watch?v=UEepDrMH_BU&feature=youtu.be&fbclid=IwAR08XH-nAO6b7_1UV2Lsikw96QLSi7OL_9BZj6Cpq74Px4Ev5IxKs_AJ0Pw) un uzdot interesējošos jautājumus [DF FB lapā](https://www.facebook.com/LUDatorikasfakultate/) vai [fakultātes Instagram kontā](https://www.instagram.com/datorikasfakultate/), lai vēlāk uz jautājumiem atbildētu pats fakultātes dekāns un skolēni gūtu plašāku priekšstatu par fakultāti.

**Pedagoģijas, psiholoģijas un mākslas fakultāte** (PPMF) Atvērto durvju dienas pasākumu ir pārcēluši uz š. g. 4. jūniju. Fakultātes aktualitātēm aicinām sekot līdzi [PPMF mājaslapā.](https://www.ppmf.lu.lv/)

Kā tika ziņots iepriekš, **Bioloģijas fakultāte** (BF), **Ģeogrāfijas un zemes zinātņu fakultāte** (ĢZZF) un **Ķīmijas fakultāte** (ĶF) ver durvis attālināti un vēl 25. martā piedāvā iespēju interesentiem uzdot jautājumus attiecīgo fakultāšu Instagram *Story*. Vairāk informācijas var atrast [šeit](https://www.lu.lv/par-mums/lu-mediji/zinas/zina/t/58520/).

Ja vēl nav skaidrības par to, ko vēlētos nākotnē studēt, tad aicinām ieskatīties LU bakalaura studiju bukletā (katalogā?) vai telefoniski uzdot jautājumus [LU Karjeras centra](https://www.karjera.lu.lv/skoleniem-un-skolu-pedagogiem/individualas-karjeras-konsultacijas/) atsaucīgajām karjeras konsultantēm.

Aicinām visus skolēnus un citus interesentus aktīvi uzdot jautājumus, lai rodas pilnvērtīgs priekšstats par savu nākotnes universitāti un fakultāti, kurā notiks studijas.

**Vairāk informācijas:**

Santa Kazule
Latvijas Universitāte
Komunikācijas un inovāciju departaments
Mārketinga speciāliste
E-pasts: info@lu.lv

**Par Latvijas Universitāti**

*Latvijas Universitāte nemainīgi bijusi Latvijas nacionālā, vadošā un ietekmīgākā augstskola. Tā ir lielākā plaša profila universitāte Latvijā, kurai ir nozīmīga vieta ne tikai visas izglītības sistēmas attīstībā, bet arī kopējā valsts ekonomikas izaugsmē. Pašlaik Torņakalnā tiek attīstīts LU Akadēmiskais centrs, kas kļūs par vienu no Ziemeļeiropā modernākajiem studentu un pētniecības centriem. Šobrīd tur atrodas Dabas māja un Zinātņu māja, nākamā durvis vērs Rakstu māja.*